బిత్తిరి సత్తి (చేవెళ్ళ రవి)

బిత్తిరి సత్తి (ఏప్రిల్ 5, 1979) (రవి చేవెళ్ల) టెలివిజన్ వ్యాఖ్యాత, సినిమా నటుడు.

జననం - చదువు 
బిత్తిరి సత్తి అసలు పేరు కావలి రవికుమార్ (చేవెళ్ల రవి). కావలి నరసింహ, యాదమ్మ దంపతులకు తెలంగాణ రాష్ట్రంలోని రంగారెడ్డి జిల్లా, చేవెళ్ల మండలంలో పామెన గ్రామంలో 1979, ఏప్రిల్ 5న జన్మించాడు. పాఠశాల విద్యను పామెనలో చదివిన రవి, మాధ్యమిక విద్యను చేవెళ్లలో పూర్తిచేశాడు.

రంగస్థల ప్రస్థానం 
చిన్నప్పటినుండి సినిమాలపై ఇష్టం పెంచుకున్న రవి, తాను కూడా సినిమాలలో నటించాలనుకున్నాడు. అందుకోసం పక్క ఊరిలో ఉన్న నాటక కళాకారుల వద్ద రంగస్థల నటనలో శిక్షణ తీసుకొని నాటకాలలో నటించాడు.

టీవి రంగం 
2012లో జీ తెలుగులో ప్రసారమైన "కామెడీ క్లబ్" అనే రియాలిటీ షోలో పాల్గొన్నాడు. అనంతరం జర్నలిజం మీద ఉన్న ఆసక్తితో జర్నలిజం కోచింగ్ లో చేరాడు. కోర్స్ అయిపోయాక వ్యాఖ్యాతగా వివిధ ఛానల్స్ లో పనిచేశాడు. 2015లో వి6 ఛానల్ లో చేరాడు. తీన్మార్ సావిత్రి తో కలిసి ప్రతిరోజు రాత్రి 9.30కి వచ్చే తీన్మార్ వార్తలలో సమాచారాన్ని అందించాడు. తీన్మార్ అనే కార్యక్రమంతో రవికి పాపులారిటీ రావడమేకాకుండా, రవి రాకతో ఆ కార్యక్రమం విజయవంతమైయింది. తీన్మార్ వార్తల కార్యక్రమంతో వి6 రేటింగ్ పెరిగింది. వివిధ ఛానళ్లలోని కార్యక్రమాలు ఈ తీన్మార్ వార్తల కార్యక్రమం పోటీని తట్టుకోలేకపోతున్నాయి. 

ప్రస్తుతం టీవీ9 వార్తా ఛానల్ లో ఇస్మార్ట్ న్యూస్ కార్యక్రమంలో వ్యాఖ్యాతగా చేస్తున్నాడు.

సినిమా రంగం 
సినిమాలో అవకాశం కోసం 2003లో హైదరాబాద్ వచ్చి, కృష్ణానగర్ లోని డైరెక్టర్లను కలిసేవాడు. తరువాత తమ్మారెడ్డి భరద్వాజ దగ్గర అసిస్టెంట్ మేనేజర్‌ గా చేరాడు. కొన్నిరోజుల తరువాత ఒక వ్యక్తి ఇచ్చిన సలహాతో 2005లో డబ్బింగ్ ఆర్టిస్ట్‌గా యూనియన్ మెంబర్‌ షిఫ్ తీసుకున్నాడు. 15 సంవత్సరాలుగా డబ్బింగ్ కళాకారుడిగా పనిచేస్తూ, 150 సినిమాల వరకు డబ్బింగ్ చెప్పాడు. అలా, సీమ శాస్త్రి చిత్రంలోని చిన్న పాత్రతో తెలుగు సినిమారంగంలోకి అరంగేట్రం చేశాడు. ఆ తరువాత ప్రతిష్టాకరమైన రుద్రమదేవి చిత్రంలో సామంత రాజు పాత్రలో నటించాడు. 2019లో తుపాకి రాముడు సినిమాలో హీరోగా నటించాడు.

నటించిన సినిమాలు

అవార్డులు 
 ఉత్తమ జర్నలిజం - తెలంగాణ రాష్ట్ర ఆవిర్భావ పురస్కారాలు (2017)లో ముఖ్యమంత్రి కల్వకుంట్ల చంద్రశేఖరరావు చేతుల మీదుగా
 హాస్య ప్రపూర్ణ, ఉత్తమ మేల్ యాంకర్ (సూర్యచంద్ర ఇంటర్నేషనల్ ఆధ్వర్యంలో 2015లో తెలుగు విశ్వవిద్యాలయంలో జరిగిన కార్యక్రమంలో ఎం. జయంతిరెడ్డి చేతుల మీదుగా)

మూలాలు

ఇతర లంకెలు 
 యూట్యూబ్ లో బిత్తిరి సత్తి తీన్మార్ వార్తలు

టెలివిజన్ వ్యాఖ్యాతలు
తెలుగు సినిమా నటులు
తెలుగు సినిమా డబ్బింగ్ కళాకారులు
1979 జననాలు
రంగారెడ్డి జిల్లా వ్యక్తులు
మిమిక్రీ కళాకారులు
తెలంగాణ రాష్ట్ర ఆవిర్భావ పురస్కార గ్రహీతలు